Illum il-Kummissjoni Ewropea ppubblikat it-tieni rapport dwar l-istat tad-dritt fl-UE li jikkonsisti f'Komunikazzjoni li tħares lejn is-sitwazzjoni fl-UE b'mod ġenerali u kapitoli speċifiċi għal kull pajjiż dwar kull Stat Membru. Ir-rapport tal-2021 jagħti ħarsa lejn l-iżviluppi ġodda minn Settembru li għadda, filwaqt li japprofondixxi l-valutazzjoni tal-kwistjonijiet identifikati fir-rapport preċedenti u jqis l-impatt tal-pandemija tal-COVID-19. B'mod ġenerali, ir-rapport juri ħafna żviluppi pożittivi fl-Istati Membri, fosthom f'każijiet fejn qed jiġu indirizzati l-isfidi identifikati fir-rapport tal-2020. Madankollu, it-tħassib għadu hemm u f'ċerti Stati Membri dan żdied, pereżempju fir-rigward tal-indipendenza tal-ġudikatura u s-sitwazzjoni tal-media. Ir-rapport jenfasizza wkoll ir-reżiljenza qawwija tas-sistemi nazzjonali matul il-pandemija tal-COVID-19. Din il-pandemija wriet ukoll l-importanza tal-kapaċità li tinżamm sistema ta' kontrokontrolli, għall-ħarsien tal-istat tad-dritt. Il-Viċi President għall-Valuri u t-Trasparenza, Věra Jourová qalet: “Ir-rapport dwar l-Istat tad-Dritt huwa għodda preventiva utli li ħeġġet id-dibattitu meħtieġ fost l-Istati Membri u atturi oħrajn. It-tieni edizzjoni turi li l-Istati Membri jistgħu jagħmlu progress biex jindirizzaw kwistjonijiet relatati mal-istat tad-dritt. Madankollu dan ma kienx uniformi u hemm raġunijiet serji għal tħassib f'għadd ta' Stati Membri, speċjalment fir-rigward tal-indipendenza tal-ġudikatura. Barra minn hekk, żewġ ġurnalisti nqatlu matul ix-xhur li għaddew – dan mhuwiex aċċettabbli. Ir-rapport jitlob azzjoni deċiżiva biex jittejbu l-libertà u l-pluraliżmu tal-media. Matul is-sena d-dieħla, nistennew li s-sejbiet tar-rapport tal-2021 jagħtu spinta lid-diskussjonijiet bejn l-Istati Membri fil-ħidma tagħhom biex isaħħu l-istat tad-dritt.” Il-Kummissarju għall-Ġustizzja, Didier Reynders, qal: “Matul din l-aħħar sena, ir-rapport tal-2020 dwar l-istat tad-dritt inkoraġġixxa riformi pożittivi relatati mal-istat tad-dritt f'għadd ta' Stati Membri. Barra minn hekk, il-Kunsill tal-Ministri użah biex jimmodernizza d-djalogu tiegħu dwar l-istat tad-dritt, b'dibattiti regolari speċifiċi għall-pajjiżi. Jien stess iddiskutejt ir-rapport f'20 parlament nazzjonali. Din is-sena, komplejna napprofondixxu l-valutazzjoni tagħna, li bbenefikat minn saħansitra aktar sensibilizzazzjoni mis-sena l-oħra. Ir-rapport jista' jgħinna biex bħala Unjoni, ikollna djalogu reali, spalla ma' spalla, fi spirtu onest u miftuħ. Dan ir-rapport tal-2021, li jibni fuq dak tas-sena li għaddiet, se jinkoraġġixxi dan il-proċess.” Konklużjonijiet ewlenin dwar is-sitwazzjoni tal-istat tad-dritt fl-Istati Membri Ir-rapport tal-2021 jibni fuq il-metodoloġija u l-kamp ta' applikazzjoni tar-rapport preċedenti li jiffoka fuq erba' elementi ewlenin: is-sistemi tal-ġustizzja; il-qafas kontra l-korruzzjoni; il-pluraliżmu tal-media u l-libertà tal-media; u kwistjonijiet istituzzjonali oħrajn marbuta mal-kontrokontrolli. Kważi l-Istati Membri kollha qed iwettqu riformi relatati mas-sistemi ġudizzjarji tagħhom, anki jekk b'varjazzjonijiet fil-kamp ta' applikazzjoni, il-forma u l-progress. F'għadd ta' Stati Membri, ittieħdu jew qed jittieħdu passi biex tissaħħaħ l-indipendenza ġudizzjarja permezz ta' riformi relatati mal-Kunsilli Ġudizzjarji, il-ħatra tal-imħallfin, u l-indipendenza u l-awtonomija tas-servizzi tal-prosekuzzjoni, fost l-oħrajn. Madankollu, xi Stati Membri komplew iwettqu riformi li jbaxxu s-salvagwardji tagħhom għall-indipendenza ġudizzjarja, li jżid it-tħassib jew jaggrava t-tħassib eżistenti relatat ma' influwenza akbar tal-poter eżekuttiv u leġiżlattiv fuq il-funzjonament tas-sistema ġudizzjarja tagħhom. Barra minn hekk, f'xi Stati Membri, l-attakki politiċi u t-tentattivi ripetuti biex jiddgħajfu l-imħallfin jew l-istituzzjonijiet ġudizzjarji qed ikomplu jisfidaw l-indipendenza ġudizzjarja. Mill-adozzjoni tar-rapport tal-2020, il-Qorti tal-Ġustizzja tal-UE affermat mill-ġdid l-importanza tal-protezzjoni ġudizzjarja effettiva għad-difiża tal-istat tad-dritt. Fl-aħħar nett, il-pandemija tal-COVID-19 tat sens ġdid ta' urġenza biex jiġu mmodernizzati s-sistemi ġudizzjarji u enfasizzat il-potenzjal tad-diġitalizzazzjoni. L-Istati Membri tal-UE għadhom fost l-aqwa prestaturi fid-dinja b'għaxar Stati Membri li jinsabu fost l-għoxrin pajjiż li huma meqjusa bħala l-inqas korrotti. Diversi Stati Membri bħalissa qed jadottaw jew jirrevedu strateġiji jew pjanijiet ta' azzjoni nazzjonali kontra l-korruzzjoni. Ħafna ħadu miżuri biex isaħħu l-oqfsa ta' prevenzjoni tal-korruzzjoni u tal-integrità, inklużi regoli dwar il-kunflitti ta' interess, it-trasparenza tal-lobbjar u r-revolving doors. Madankollu, għad hemm sfidi, b'mod partikolari b'rabta ma' investigazzjonijiet kriminali, prosekuzzjonijiet u l-applikazzjoni ta' sanzjonijiet għall-korruzzjoni f'xi Stati Membri. Komplew jitfaċċaw każijiet ta' korruzzjoni kbar jew kumplessi ħafna f'diversi Stati Membri. Ir-riżorsi allokati għall-ġlieda kontra l-korruzzjoni f'xi Stat Membri mhumiex dejjem adegwati, filwaqt f'oħrajn għad hemm tħassib dwar l-effettività tal-investigazzjonijiet, il-prosekuzzjoni u l-aġġudikazzjoni ta' każijiet ta' livell għoli kontra l-korruzzjoni. B'mod ġenerali, il-pandemija tal-COVID-19 naqqset ir-ritmu tar-riformi u d-deċiżjonijiet f'każijiet ta' korruzzjoni f'xi Stati Membri. Matul il-pandemija tal-COVID-19, il-ġurnalisti u l-ħaddiema tal-media fl-Ewropa kienu taħt pressjoni qawwija. Ir-rekord ġdid ta' allerti ta' sikurezza tal-ġurnalisti u avvenimenti traġiċi reċenti juri li hemm bżonn li din il-kwistjoni tiġi indirizzata fl-UE kollha. L-Għodda għall-Monitoraġġ tal-Pluraliżmu tal-Media tal-2021 – sors ewlieni ta' informazzjoni għar-rapport dwar l-istat tad-dritt – tindika deterjorament ġenerali tas-sitwazzjoni tal-ġurnalisti f'diversi Stati Membri. Mhux ir-regolaturi tal-media kollha huma ħielsa mill-influwenza politika u hemm riskju għoli ta' interferenza politika fil-media ta' xi Stati Membri. Il-media tal-aħbarijiet kienet kruċjali biex iċ-ċittadini jinżammu infurmati matul il-pandemija tal-COVID-19, minkejja s-sensiela ta' restrizzjonijiet li għamlu l-impjieg tal-ġurnalisti aktar diffiċli. Il-pandemija tat bidu wkoll għal sfidi ekonomiċi serji għas-settur tal-media, li wassal biex xi Stati Membri jadottaw skemi ta' appoġġ għall-media tal-aħbarijiet. Tali appoġġ irid jiġi implimentat b'mod trasparenti u ekwu. Mis-sena li għaddiet, xi Stati Membri komplew iwettqu riformi kostituzzjonali biex isaħħu l-kontrolli u s-salvagwardji. Xi wħud reċentement daħħlu fis-seħħ miżuri biex iżidu t-trasparenza tat-tfassil tal-liġijiet u jtejbu l-parteċipazzjoni taċ-ċittadini. B'mod ġenerali, il-kontrokontrolli nazzjonali, inklużi l-Parlamenti, il-qrati, l-ombudspersons u l-awtoritajiet indipendenti l-oħra kellhom rwol kruċjali matul il-pandemija tal-COVID-19, li kien test tal-istress għall-istat tad-dritt. Fl-istess ħin, jeżistu sfidi għall-proċess leġiżlattiv, bħal bidliet f'daqqa, proċeduri mħaffa, jew fis-sistema ta' rieżami kostituzzjonali. Is-soċjetà ċivili b'mod ġenerali tibbenefika minn ambjent ta' appoġġ fil-maġġoranza tal-Istati Membri iżda f'xi wħud minnhom għadha qed tiffaċċja sfidi serji, kemm jekk theddid intenzjonat mill-awtoritajiet, protezzjoni inadegwata kontra attakki fiżiċi jew verbali, jew livell inadegwat ta' protezzjoni tad-drittijiet fundamentali bħala garanzija għall-ħidma tagħhom. Xi drabi, dawn l-isfidi ġew aggravati mill-kuntest tal-pandemija tal-COVID-19. Għadd ta' żviluppi reċenti qajmu tħassib fir-rigward tar-rispett lejn is-supremazija tad-dritt tal-UE, li huwa essenzjali għall-funzjonament tal-ordni legali tal-UE u l-ugwaljanza tal-Istati Membri fl-UE. Il-passi li jmiss L-adozzjoni tar-Rapport tal-2021 dwar l-Istat tad-Dritt turi l-bidu ta' ċiklu ġdid ta' djalogu u monitoraġġ. Il-Kummissjoni tistieden lill-Kunsill u lill-Parlament Ewropew biex iwettqu d-dibattiti ġenerali u speċifiċi għall-pajjiż tagħhom fuq il-bażi ta' dan ir-rapport, u tappella lill-parlamenti nazzjonali u lil atturi ewlenin oħra biex ikomplu jintensifikaw id-dibattiti nazzjonali. Il-Kummissjoni tistieden lill-Istati Membri biex jindirizzaw b'mod effettiv l-isfidi identifikati fir-Rapport u tinsab lesta biex tassisti lill-Istati Membri f'dawn l-isforzi. Sfond Ir-Rapport annwali dwar l-Istat tad-Dritt huwa r-riżultat ta' djalogu mill-qrib mal-awtoritajiet nazzjonali u l-partijiet ikkonċernati, u jkopri l-Istati Membri kollha fuq bażi oġġettiva u imparzjali, filwaqt li jħares lejn l-istess kwistjonijiet. Il-valutazzjoni kwalitattiva mwettqa mill-Kummissjoni tiffoka fuq żviluppi sinifikanti mill-adozzjoni tal-ewwel Rapport annwali dwar l-Istat tad-Dritt u tiżgura approċċ koerenti billi tapplika l-istess metodoloġija għall-Istati Membri kollha, filwaqt li tibqa' proporzjonata mal-iżviluppi. Il-kamp ta' applikazzjoni u l-metodoloġija tal-edizzjoni tal-2021 huma l-istess bħal dawk tal-ewwel Rapport annwali dwar l-Istat tad-Dritt, adottat f'Settembru 2020. Ir-rapport jinsab fil-qalba tal-Mekkaniżmu tal-Istat tad-Dritt. Il-Mekkaniżmu jirrappreżenta ċiklu annwali biex jippromwovi l-istat tad-dritt u jevita li l-problemi joħorġu jew jikbru aktar. L-għan huwa li ssir enfasi fuq it-titjib tal-fehim u s-sensibilizzazzjoni ta' kwistjonijiet u żviluppi sinifikanti, kif ukoll li jiġu identifikati l-isfidi tal-istat tad-dritt u li l-Istati Membri jiġu megħjuna jsibu soluzzjonijiet b'appoġġ mill-Kummissjoni u mill-Istati Membri l-oħra. Dan jippermetti wkoll lill-Istati Membri jiskambjaw l-aħjar prattiki, jiddiskutu bejniethom u jitgħallmu minn xulxin. L-objettiv tal-Mekkaniżmu huwa preventiv. Huwa separat mill-elementi l-oħra fis-sett ta' għodod tal-UE dwar l-istat tad-dritt u jikkomplementa, iżda ma jissostitwix, il-mekkaniżmi bbażati fit-Trattati li bihom l-UE tirrispondi għal kwistjonijiet aktar serji li jolqtu l-istat tad-dritt fl-Istati Membri. Dawn l-għodod jinkludu proċedimenti ta' ksur u l-proċedura ta' protezzjoni tal-valuri fundaturi tal-Unjoni skont l-Artikolu 7 tat-Trattat dwar l-Unjoni Ewropea. Hemm ukoll rabta mill-qrib mal-politiki tal-UE li jwasslu għall-irkupru ekonomiku: sistemi ġudizzjarji b'saħħithom, qafas robust kontra l-korruzzjoni, u sistema ċara u konsistenti tat-tfassil tal-liġijiet, tal-protezzjoni tal-interessi finanzjarji tal-UE, u tkabbir sostenibbli. Dan huwa mutur ewlieni għall-ħidma tal-istrumenti tal-UE, li jippromwovu r-riformi strutturali fl-Istati Membri. Għal aktar informazzjoni Rapport tal-2021 dwar l-Istat tad-Dritt – Is-sitwazzjoni tal-istat tad-dritt fl-Unjoni Ewropea Rapport tal-2021 dwar l-Istat tad-Dritt – Kapitoli tal-Pajjiżi Il-mekkaniżmu Ewropew tal-istat tad-dritt – Skeda informattiva Is-sett ta' għodod tal-UE għall-istat tad-dritt – Skeda informattiva Rapport tal-2021 dwar l-Istat tad-Dritt – Mistoqsijiet u Tweġibiet